মলিণ গ্রামে ধসে মৃতের সংখ্যা বেড়ে দাঁড়াল ১৩০। ধ্বংসস্তূপে আরও অন্তত ৫০ জন আটকে রয়েছেন বলে আশঙ্কা স্থানীয় প্রশাসনের। গত বুধবার ভোরে ধসে চাপা পড়ে পুণের কাছে পাহাড় ঘেরা এই মলিণ গ্রাম। লাগাতার বৃষ্টি বিপর্যয় মোকাবিলা দফতরের কাজ অনেকটাই কঠিন করে দিচ্ছে। আজ ধ্বংসস্তূপের কিছুটা সরিয়ে বহু মৃতদেহ উদ্ধার করা হয়। মোট ১৩০টি দেহ উদ্ধার করা হয়েছে। তার মধ্যে ১৯টি দেহ শিশুর।  ধসে যাওয়া এলাকার আশপাশে যাঁরা রয়েছেন, তাঁদের অবিলম্বে সরিয়ে নিয়ে যাওয়ার পরমার্শ দিয়েছে ভারতীয় ভূতাত্ত্বিক সর্বেক্ষণ। তাদের বক্তব্য, এই রকম বৃষ্টি আর ৪-৫ দিন চললে ওই সব এলাকাও ধুয়ে মুছে সাফ হয়ে যেতে পারে। ধ্বংসস্তূপে এখনও যাঁরা আটকে আছেন, তাঁদের কাউকেই আর জীবিত অবস্থায় উদ্ধার যাবে না বলে আশঙ্কা। ফলে মৃতের সংখ্যা বাড়তে পারে বলে জানিয়েছে প্রশাসন। পুত্র বরুণ গাঁধীকে উত্তরপ্রদেশের মুখ্যমন্ত্রীর কুর্সিতে দেখতে চান মেনকা গাঁধী। পিলিভিটে একটি জনসভায় কেন্দ্রীয় নারী ও শিশুকল্যাণ মন্ত্রী বলেন, “যদি রাজ্যে বিজেপির সরকার থাকত, তা হলে খুব ভাল হতো। কোনও বাধা ছাড়া, কর্তৃত্ব নিয়ে কাজ করতে পারতাম আমরা।” এর পরেই মেনকা বলেন, “বরুণ যদি উত্তরপ্রদেশে বিজেপির সেই সরকারের নেতৃত্ব দিত, তা হলে দারুণ হতো।” বিজেপির রাজ্য সভাপতি লক্ষ্মীকান্ত বাজপেয়ী একে মেনকার ‘ব্যক্তিগত মতামত’ আখ্যা দিয়ে বলেন, “যা সিদ্ধান্ত,  হাইকম্যান্ডই নেবে।” জওহরলাল নেহরু বিশ্ববিদ্যালয়ের ছাত্র ইউনিয়নের সভাপতি এবং যুগ্ম সম্পাদকের বিরুদ্ধে যৌন হেনস্থার অভিযোগ উঠেছিল। বিশ্ববিদ্যালয়ে লিঙ্গ সচেতনতা সংক্রান্ত কমিটির কাছে অভিযোগ জমা পড়ে। তার জেরে সোমবার ইস্তফা দিলেন ওই দু’জন। রাঁচিতে ধরা পড়ল পিএলএফআই সংগঠনের এক জঙ্গিনেতা। পুলিশ জানিয়েছে, জেঠা কাশ্যপ নামে ওই জঙ্গি তুপুদানার চাটুঙ্গা গ্রামে গা-ঢাকা দিয়েছিল। তার বিরুদ্ধে পঞ্চাশটিরও বেশি খুনের মামলা রয়েছে। জেঠার নামে ২ লক্ষ টাকা পুরস্কার ঘোষণা করেছিল রাজ্য সরকার। ধৃতের কাছে একটি এ কে ৪৭ রাইফেল মিলেছে। পুলিশ সূত্রের খবর, এক মাস ধরে পিএলএফআই জঙ্গিদের ‘দুর্গ’ হিসেবে পরিচিত খুঁটিতে যৌথ বাহিনীর নজরদারি বেড়েছে। দল ভেঙে যাওয়ার আশঙ্কা ঠেকাতে একমাত্র সাংসদ এন কে প্রেমচন্দ্রনের নেতৃত্বে বিদ্রোহী কেরল শাখার সঙ্গে আপাতত সন্ধি করল আরএসপি। বিষয়টি ঝুলিয়ে রাখা হল আগামী বছরের পার্টি কংগ্রেস পর্যন্ত। তিরুঅনন্তপুরমে দলের তিন দিনের কেন্দ্রীয় কমিটির বৈঠকে প্রেমচন্দ্রনেরা সওয়াল করেছেন, কেরলে তৈরি হওয়া পরিস্থিতির প্রেক্ষিতে কংগ্রেসের সঙ্গে তাঁদের সাময়িক নির্বাচনী সমঝোতা হয়েছিল। এর জন্য তাঁদের বিরুদ্ধে দল যাতে কোনও ব্যবস্থা না নেয়, সেই আর্জিই জানান কেরলের নেতারা। হাইলাকান্দিতে ই-রিকশার বিরুদ্ধে সরব হল রিকশাচালক ইউনিয়ন। জেলাশাসক সামসের সিংহকে পাঠানো স্মারকপত্রে সে গুলির ছাড়পত্র বাতিলের দাবি জানানো হয়েছে। ই-রিকশার জন্য সঙ্কটে পড়েছেন সাধারণ রিকশাচালক। যৌথ বাহিনীর সঙ্গে সংঘর্ষে মৃত্যু হল এক গারো জঙ্গির। গোয়ালপাড়া জেলার লখিপুর কদমসালি গ্রামে ঘটনাটি ঘটে। অন্য দিকে, চিরাং জেলায় ভুটান সীমান্তের কাছে আওমরা এলাকায় নিরাপত্তাকর্মীদের গুলিতে এনডিএফবি (সংবিজিৎ) জঙ্গি বাহিনীর এক সদস্য নিহত হয়েছে। পরিত্যক্ত বাক্সে স্কুলপড়ুয়ার দেহ উদ্ধারে উত্তেজনা ছড়াল গুয়াহাটির লাগোয়া চাঙসারি এলাকায়। পুলিশ জানায়, গত কাল  বকুলতলা থেকে সপ্তম শ্রেণির ছাত্র নিপন নাথকে অপহরণ করা হয়েছিল। ১০ লাখ টাকা মুক্তিপণ চায় দুষ্কৃতীরা ।